**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 05.01.2017**

**Αρ. Πρωτ.: 09**

**ΠΡΟΣ: κ. Όλγα Γεροβασίλη, Υπουργό Διοικητικής Ανασυγκρότησης**

**ΘΕΜΑ: «Ζητείται η άμεση έκδοση υπουργικής απόφασης για την εφαρμογή των διατάξεων του άρθρου 25 του ν. 4440/2016, που αφορά στην κάλυψη ποσοστού 15% των θέσεων που προκηρύσσονται από το ΑΣΕΠ από τα άτομα με αναπηρία και τα μέλη των οικογενειών τους, ή κατάργηση των παρ. 10 και 11 του άρθρου 25 με την ψήφιση τροπολογίας την επόμενη εβδομάδα στη Βουλή, προκειμένου να μην καθυστερήσει περισσότερο η εφαρμογή αυτού του τόσο σημαντικού μέτρου»**

**Κοιν**: «Πίνακας Αποδεκτών»

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας**, με το παρόν θα ήθελε να εκφράσει τον προβληματισμό της για την καθυστέρηση της έκδοσης υπουργικής απόφασης για την εφαρμογή των διατάξεων του άρθρου 25 του ν. 4440/2016**, ώστε να αρχίσει άμεσα η εφαρμογή αυτού του τόσο σημαντικού μέτρου που αφορά στην επαγγελματική αποκατάσταση των ατόμων με αναπηρία και των μελών των οικογενειών τους.

Πληροφορούμαστε ότι σχεδόν καθημερινά προκηρύσσονται θέσεις εργασίας μέσω ΑΣΕΠ στις οποίες όμως δεν συμπεριλαμβάνεται η κατηγορία των ατόμων με αναπηρία και των μελών των οικογενειών τους και αυτό διότι δεν έχει εκδοθεί ακόμα η απαιτούμενη υπουργική απόφαση για την εφαρμογή των διατάξεων του άρθρου 25, η οποία προβλέπεται στην παρ. 10 του εν λόγω άρθρου του νόμου 4440/2016.

Έχει παρέλθει διάστημα μεγαλύτερο από ένα μήνα από τη δημοσίευση του ν. 4440 στις 2-12-2016 και όχι μόνο δεν έχει εκδοθεί ακόμα η εν λόγω υπουργική απόφαση, αν και σας το είχαμε θέσει ξανά στις 23 Δεκεμβρίου με την υπ’ αριθ. πρωτ. 1953 επιστολή μας, αλλά στην παρ. 11 του ίδιου άρθρου αναφέρει ότι: ***«η ισχύς του παρόντος άρθρου αρχίζει ένα (1) μήνα μετά τη δημοσίευση της προβλεπόμενης στην παράγραφο 10 υπουργικής απόφασης».***

**Κυρία Υπουργέ,**

Η Συνομοσπονδία και σύσσωμο το αναπηρικό κίνημα της χώρας υποδέχτηκε πολύ θερμά και με ανακούφιση τη δικαίωση αυτού του πολύ σημαντικού αιτήματος του χώρου μας, που προχώρησε η κυβέρνησή σας.

Όμως διαπιστώσαμε ότι ακόμα και μετά την ψήφιση του ν. 4440 που δικαιώνει το αίτημα των ατόμων με αναπηρία και των μελών των οικογενειών τους για ισότιμη συμμετοχή στην εργασία, συνεχίζεται ο αποκλεισμός τους από το δικαίωμά τους σε αυτήν.

Ως εκ τούτου, **ζητάμε είτε την άμεση έκδοση υπουργικής απόφασης για τον ορισμό των δικαιολογητικών και κάθε άλλου σχετικού θέματος για την εφαρμογή των διατάξεων του άρθρου 25 του ν. 4440/2016, όπως άλλωστε προβλέπεται στην παρ. 10 του εν λόγω άρθρου, είτε την άρση του συγκεκριμένου εμποδίου με την κατάργηση των παρ. 10 και 11 του άρθρου 25 με την ψήφιση τροπολογίας την επόμενη εβδομάδα στη Βουλή, προκειμένου να μην καθυστερήσει περισσότερο η εφαρμογή αυτού του τόσο σημαντικού μέτρου.**

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Χρ. Νάστας**

**Πίνακας Αποδεκτών:**

- Γραφείο Υπουργού Επικρατείας, κ. Χρ. Βερναρδάκη

 - κ. Ι. Σπηλιωτόπουλο, Γενικό Διευθυντή Ανθρωπίνου Δυναμικού Υπουργείου

Διοικητικής Ανασυγκρότησης

- Φορείς -Μέλη Ε.Σ.Α.μεΑ